SCB ติดอันดับ DJSI ต่อเนื่อง 3 ปีซ้อน สะท้อนความแข็งแกร่ง-คำนึงถึงสังคม
SCB ติดอันดับ DJSI ต่อเนื่อง 3 ปีซ้อน สะท้อนความแข็งแกร่ง-คำนึงถึงสังคม
SCB ติดอันดับ DJSI ต่อเนื่อง 3 ปีซ้อน สะท้อนความแข็งแกร่ง-คำนึงถึงสังคม
3 ธ.ค. 2563

ธนาคารไทยพาณิชย์ จำกัด (มหาชน) หรือ SCB ได้รับคัดเลือกเป็นสมาชิกในดัชนีความยั่งยืนดาวโจนส์ (Dow Jones Sustainability Indices หรือ DJSI) ในกลุ่มดัชนีโลก (World Index) และดัชนีตลาดเกิดใหม่ (Emerging Markets Index) ประจำปี 2563 อีกทั้งได้รับการจัดอันดับให้เป็น 1 ใน 10 ธนาคารที่มีผลการดำเนินงานสอดคล้องกับแนวปฏิบัติด้านความยั่งยืนระดับโลกสูงสุด (Top 10 Sustainability Leaders) หมวดธุรกิจธนาคาร ต่อเนื่องเป็นปีที่ 3 จากธนาคารทั่วโลกที่เข้าร่วมการประเมินจำนวนทั้งสิ้น 253 แห่ง สะท้อนถึงความมุ่งมั่นในการดำเนินธุรกิจตามแนวทางการพัฒนาอย่างยั่งยืนอย่างต่อเนื่อง
ทั้งนี้ นายอาทิตย์ นันทวิทยา ประธานเจ้าหน้าที่บริหาร และประธานกรรมการบริหาร ธนาคารไทยพาณิชย์ จำกัด (มหาชน) กล่าวว่า ไทยพาณิชย์ภูมิใจเป็นอย่างยิ่งที่ได้เป็นส่วนหนึ่งในการนำองค์กรไทยแสดงศักยภาพบนเวทีความยั่งยืนระดับโลก โดยติด TOP 10 Sustainability Leaders ในดัชนีความยั่งยืนดาวโจนส์ หรือ DJSI หมวดธุรกิจธนาคารต่อเนื่องเป็นปีที่ 3
สำหรับในช่วง 5 ปีที่ผ่านมา ไทยพาณิชย์มุ่งเน้นการปรับรากฐานองค์กรควบคู่ไปกับการปรับเปลี่ยนด้านธุรกิจภายใต้ยุทธศาสตร์ SCB Transformation ซึ่งมีเป้าหมายในการพัฒนาและเพิ่มขีดความสามารถของธนาคารให้พร้อมรับกับการเปลี่ยนแปลงอย่างรวดเร็ว อย่างไรก็ดี ด้วยตระหนักอยู่เสมอว่าการเติบโตอย่างมั่นคงในระยะยาวต้องก้าวไปพร้อมกับความสำเร็จของลูกค้าและความสุขของผู้มีส่วนได้เสียทุกภาคส่วนบนพื้นฐานการกำกับดูแลกิจการที่ดีและการคำนึงถึงผลกระทบต่อสังคมและสิ่งแวดล้อม ธนาคารจึงได้กำหนดให้ความยั่งยืน เป็นหนึ่งในกลยุทธ์การดำเนินธุรกิจของธนาคาร
โดยในปี 2562-2563 ธนาคารให้ความสำคัญกับการผลักดันการดำเนินงานในประเด็น ‘การเงินที่ยั่งยืน หรือ Sustainable Finance’ โดยนำเสนอผลิตภัณฑ์และบริการทางการเงินที่เป็นมิตรกับสิ่งแวดล้อมและส่งเสริมคุณภาพชีวิตที่ดีมากขึ้น รวมถึงสนับสนุนการให้สินเชื่ออย่างรับผิดชอบ ซึ่งมีส่วนสำคัญที่สนับสนุนให้ธนาคารสามารถรักษาความเป็นผู้นำในดัชนีความยั่งยืน DJSI”
สำหรับไทยพาณิชย์ ความยั่งยืนคือการส่งผ่านความรับผิดชอบต่อสังคมและสิ่งแวดล้อมไปยังทุกการดำเนินงานของธนาคาร ซึ่งเริ่มต้นจากการเสริมสร้าง จิตสำนึกของพนักงาน ให้เชื่อว่าองค์กรจะอยู่ได้อย่างยั่งยืนเมื่อทุกคนคิดและทำด้วยจิตสำนึกรับผิดชอบต่อสังคมและสิ่งแวดล้อม ควบคู่ไปกับการพัฒนาอย่างต่อเนื่องในทุกวัน ผ่านการสร้างสรรค์ผลิตภัณฑ์และบริการที่มีคุณค่าทั้งต่อลูกค้า สังคม และสิ่งแวดล้อม การปรับปรุงกระบวนการดำเนินงานเพื่อการบริหารจัดการทรัพยากรในทุกด้านอย่างมีประสิทธิภาพและเกิดประสิทธิผลสูงสุด รวมถึงการพัฒนาขีดความสามารถทั้งของพนักงานธนาคาร ลูกค้า คู่ค้าพันธมิตร รวมถึงคนในสังคม เพื่อให้สามารถอยู่รอดและก้าวไปด้วยกันอย่างยั่งยืนท่ามกลางแนวโน้มการเปลี่ยนแปลงที่เกิดขึ้นตลอดเวลา
โดย ธนาคารไทยพาณิชย์ยึดมั่นปรัชญาในการดำเนินธุรกิจบนพื้นฐานจริยธรรมและความมุ่งมั่นในการสร้างคุณค่าสู่การเติบโตอย่างยั่งยืน เพื่อมุ่งสู่วิสัยทัศน์การเป็นธนาคารที่น่าชื่นชมที่สุด (The Most Admired Bank)
อนึ่ง ดัชนีความยั่งยืนดาวโจนส์ (Dow Jones Sustainability Indices: DJSI) ดำเนินการโดย S&amp;P Global เป็นดัชนีประเมินผลการดำเนินงานด้านความยั่งยืนของบริษัทจดทะเบียนขนาดใหญ่ทั่วโลก ครอบคลุมมิติด้านเศรษฐกิจ สังคม และสิ่งแวดล้อม ซึ่งสะท้อนถึงการบริหารจัดการองค์กรให้เติบโตอย่างมั่นคง ควบคู่ไปกับการคำนึงถึงผลกระทบเชิงบวกและเชิงลบต่อสังคมและสิ่งแวดล้อมอันเนื่องมาจากการดำเนินธุรกิจ
 
 